ไปรษณีย์ไทย จัดกิจกรรมยิ้มรับปีใหม่ 2565 ลดค่าส่ง EMS ทั่วไทย
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด กล่าวว่า ในช่วงเดือนธันวาคมต่อเนื่องไปจนถึงเดือนมกราคม 2565 จะมีปริมาณการฝากส่งสิ่งของเพิ่มสูงขึ้นจากการที่ประชาชนส่งมอบของขวัญเนื่องเทศกาลทั้งคริสต์มาสและเทศกาลปีใหม่ อีกทั้งยังเป็นช่วงที่ร้านค้าออนไลน์จะจัดสินค้าราคาพิเศษเพื่อให้ลูกค้าได้เลือกซื้อเป็นของขวัญ เพื่อเป็นการส่งความสุขแก่คนไทย บริษัท ไปรษณีย์ไทย จึงมอบของขวัญปีใหม่กับกิจกรรมพิเศษยิ้มรับปีใหม่ 2565 ลดค่าส่งบริการ EMS ไปรษณีย์ด่วนพิเศษในประเทศฝากส่งสิ่งของในอัตราเหมาจ่าย 25 บาท สำหรับฝากส่งสิ่งของน้ำหนักไม่เกิน 1 กิโลกรัม มาตรฐานการจัดส่งถึงไวภายใน 1-2 วัน ตรวจสอบสถานะได้ทุกขั้นตอนการจัดส่ง สามารถใช้บริการเสริมเรียกเก็บเงินปลายทางสูงสุดไม่เกิน 50,000 บาท คิดค่าธรรมเนียมในอัตราร้อยละ 3 เริ่มตั้งแต่บัดนี้จนถึงวันที่ 5 มกราคม 2565 สามารถฝากส่ง EMS ไปรษณีย์ด่วนพิเศษในประเทศอัตราพิเศษได้ ณ ที่ทำการไปรษณีย์ทุกแห่งทั่วประเทศ โดยเปิดให้บริการรับฝากสิ่งของแบบไม่มีวันหยุด ณ ที่ทำการไปรษณีย์หรือเคาน์เตอร์ไปรษณีย์ที่ตั้งอยู่ในห้างสรรพสินค้า สถานีบริการน้ำมันและภายในท่าอากาศยาน 122 แห่งทั่วประเทศ สอบถามเพิ่มเติมผ่าน Contact Center 1545 และที่ทำการไปรษณีย์ทุกแห่ง